Title: ระเบียบเทศบาลตำบลโนนดินแดงว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร พ.ศ. 2556

ระเบียบเทศบาลตำบลโนนดินแดง

ระเบียบเทศบาลตำบลโนนดินแดง
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร
พ.ศ. ๒๕๕๖

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการ ลงวันที่ ๒๔
กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูเทศบาลตำบลโนนดินแดงจึงวางระเบียบไว้
ดังต่อไปนี้

ข้อ ๑ 
ระเบียบนี้เรียกว่า ระเบียบเทศบาลตำบลโนนดินแดงว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๖

ข้อ ๒[๑] 
ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓ 
ให้นายกเทศมนตรีตำบลโนนดินแดงรักษาการตามระเบียบนี้
และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้ให้นายกเทศมนตรีตำบลโนนดินแดงมีอำนาจวินิจฉัยสั่งการตามที่เห็นสมควร

ข้อ ๔ 
ให้ประชาชนเข้าตรวจดู ศึกษา ค้นคว้าข้อมูลข่าวสารของราชการได้ ณ
ศูนย์ข้อมูลข่าวสารเทศบาลตำบลโนนดินแดง ซึ่งตั้งอยู่ที่อาคารสำนักงานเทศบาลตำบลโนนดินแดง
เลขที่ ๒๙๙ หมู่ที่ ๕ ถนนราชดำเนิน ตำบลโนนดินแดง อำเภอโนนดินแดง จังหวัดบุรีรัมย์
หมายเลขโทรศัพท์ ๐ - ๔๔๖๐ - ๖๒๕๓ ในวันและเวลาราชการ

ข้อ ๕ 
ประชาชนผู้ขอเข้าตรวจดูข้อมูลข่าวสารต้องแต่งกายสุภาพหรือตามความนิยมของท้องถิ่น

ข้อ ๖ 
ห้ามนำอาวุธเข้าไปในศูนย์ข้อมูลข่าวสาร

ข้อ ๗ 
ห้ามนำอาหารหรือเครื่องดื่มมึนเมาเพื่อรับประทานหรือดื่มในศูนย์ข้อมูลข่าวสาร

ข้อ ๘ 
ห้ามนำสัตว์เลี้ยงเข้าไปในศูนย์ข้อมูลข่าวสาร

ข้อ ๙ 
การใช้สถานที่ต้องเคารพสถานที่ไม่ส่งเสียงดังจนเป็นการรบกวนผู้อื่นและต้องรักษาความเป็นระเบียบเรียบร้อย

ข้อ ๑๐ 
ประชาชนผู้ขอเข้าตรวจศึกษาค้นคว้าต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๑  การตรวจ ค้นคว้า
ศึกษาข้อมูลข่าวสารใดพึงใช้ความระมัดระวังและรักษาเยี่ยงวิญญูชน

ข้อ ๑๒ 
เมื่อตรวจค้นคว้าศึกษาเสร็จสิ้นแล้วให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๓ 
ห้ามนำข้อมูลข่าวสารใดออกนอกศูนย์ข้อมูลข่าวสาร เว้นแต่ได้รับอนุญาต

ข้อ ๑๔  ผู้ใดประมาท
เลินเล่อหรือจงใจทำให้ข้อมูลข่าวสารใดชำรุดเสียหายสูญหายต้องรับผิดชอบชดใช้ค่าเสียหายหรืออาจถูกฟ้องร้องได้

ข้อ ๑๕ 
การยืมหรือขอสำเนาข้อมูลข่าวสารใดต้องได้รับอนุญาตและเสียค่าธรรมเนียมตามที่เทศบาลตำบลโนนดินแดงกำหนด

ข้อ ๑๖ 
ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้นออกจากศูนย์ข้อมูลข่าวสารด้วยวิธีการอันสมควร

ประกาศ
ณ วันที่ ๒๐ พฤษภาคม พ.ศ. ๒๕๕๖
สมชัย  กอชัยศิริกุล
นายกเทศมนตรีตำบลโนนดินแดง

ปริยานุช/ผู้จัดทำ
๒๗ มิถุนายน
๒๕๕๖

โชติกานต์/ผู้ตรวจ
๑๗ กรกฎาคม
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๗๖ ง/หน้า ๗/๒๕ มิถุนายน ๒๕๕๖